王之望
许总卿见和再用韵
四纪才名庵世务，七年符节坤维住。
褒功屡有玺书来，趋诏尚迟轺传赴。
男儿功多投老遂，烈士心岂随年暮。
松杉顶秃始干云，骏驵齿长方识路。
所临遗迹纪萧规，相继小巫窥禹步。
补公旧处信有幸，顾我非才深自惧。
转粟飞刍驱蜀孤，摘山市马司边互。
伐柯执斧固非难，依样画葫终少误。
解牛毋叹妙肯綮，养虎尤工时喜怒。
騋牝三千归圉师，貔貅十万安都护。
公空遗利悉桑孔，阃将欢心收戍布。
关信增屯烽燧远，边储入粟舟车聚。
未归左右展论思，端为西南重忧顾。
漠北齐盟寻皦日，斗间王气缠非雾。
坐镇全消玉塞尘，召还应及金茎露。
佳句忽贻韶濩作，正音乃许巴渝附。
昼哦蔬饭费三吐，夜诵苇灯残一炷。
欲随骥尾强争驰，暨到蚁封难并鹜。
囊收甚谨加十袭，笔举复停知几度。
试将风格比唐人，堪与拾遗参感寓。